Skubaduikers in hospitaal ná duik by SimonstadArgieffoto (Foto: FIRSTonline/Pixabay) Een skubaduiker is in ŉ kritieke toestand en ŉ ander is in ŉ ernstige, maar stabiele toestand in die hospitaal, ná hulle naby Simonstad in Kaapstad geduik het. Die Nasionale Seereddingsinstituut (NSRI) is Saterdagmiddag net ná 15:00 na die toneel by Long Beach ontbied, het stasiebevelvoerder Darren Zimmerman gesê. Een van die twee mans, wat in die see by Long Beach geduik het, het glo sy bewussyn verloor tydens die duik. “Sy vriend het dadelik sy duiktoerusting laat val en hom so vinnig as moontlik na die kusgebied gebring waar hy dadelik hulp ontbied het. Pisces-duikskool was in daardie stadium op die strand en hulle het dadelik die twee mans uit die golwe gehaal en met KPR op die een man begin,” het Zimmerman verduidelik. “Paramedici het die KPR-pogings voortgesit en hulle kon uiteindelik ŉ pols by die man kry. Hy is in ŉ kritieke toestand na die hospitaal geneem. Die vriend is in ŉ ernstige maar stabiele toestand na die hospitaal geneem.”